Eins og fram kom í frétt Skessuhorns í gær munu forsvarsmenn bandaríska sólarkísilfyrirtækisins Silicor materials undirrita í dag viljayfirlýsingu við Faxaflóahafnir um að fá úthlutað lóð undir verksmiðjuhús fyrirtækisins á Grundartanga . Fulltrúum Akraneskaupstaðar , Borgarbyggðar og Hvalfjarðarsveitar hefur verið boðið að verða viðstaddir undirritunina í dag . Þar með liggur fyrir að aðrir valkostir um staðsetningu eru slegnir út af borðinu . Þeir voru Kanada og Saudi Arabía . Viðræður um orkukaup standa yfir við Landsvirkjun og Orku náttúru og miðar þeim vel . Einnig er ívilnunarsamningur stjórnvalda við Silicor material vel á veg kominn . Slíkar ívilnanir geta falist í skattaafslætti af ýmsu tagi . Silicor material hefur þróað og fengið einkaleyfi fyrir framleiðslu sólarkísils með nýrri aðferð sem byggir á að kísilmálmur er leystur upp í fljótandi áli . Nálægð við góða höfn , velvilji stjórnvalda , landrými og nálægð við álverksmiðju eru allt þættir sem studdu hið endanlega val fyrirtækisins að stefna á Grundartanga með verksmiðjuna . Fyrirhuguð lóð undir sólarkísil-verksmiðjuna er í landi Klafastaða , sem eru norðan við hafnarmannvirkin og verksmiðju Norðurál á Grundartanga . Í samkomulaginu felst m.a. að Faxaflóahafnir munu úthluta Silicor material 22 hektara landi en af því munu verksmiðjuhúsin fullbúin taka 93.000 fermetra , eða 9,3 ha . Ef skipulagsmál munu ekki tefja framkvæmdir er stefnt að byrjað verði á byggingu fyrri áfanga verksmiðjunnar í október á þessu ári og lokið um mitt árið 2016 . Síðari áfanginn verði síðan tilbúinn síðari hluta árs 2017 . Ef áætlanir um uppbygginguna ganga eftir mun framleiðsla verða komin í gang um mitt ár 2017 . Verksmiðjan mun veita 420 manns atvinnu og er áætlað að um helmingur þeirra starfa krefjist sérmenntunar . Kostnaður við byggingu verksmiðjunnar og tækjakaup er áætlaður 77 milljarðar króna .